Diari Oficial de la Generalitat Valenciana


Sumari del DOGV 6554, del 29-06-2011 (2011/7455)

RESOLUCIÓ de 17 de juny 2011, de la Direcció General d'Ordenació i Centres Docents, per la qual s'establix el procés de preinscripció i matriculació per al curs acadèmic 2011-2012 en les escoles oficials d'idiomes de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6554

Data del DOGV
:   29-06-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/7455


Data del document
:   17-06-2011

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * ensenyament públic
    * centre d'ensenyament
    * ensenyament d'idiomes
    * legislació

RESOLUCIÓ de 17 de juny 2011, de la Direcció General d'Ordenació i Centres Docents, per la qual s'establix el procés de preinscripció i matriculació per al curs acadèmic 2011-2012 en les escoles oficials d'idiomes de la Comunitat Valenciana. [2011/7455]  
La Llei Orgànica 2/2006, de 3 de maig, d'Educació (BOE núm. 106, de 04.05.2006), regula en els seus articles 59, 60, 61 i 62 les ensenyances d'idiomes de règim especial i establix que estes ensenyances s'organitzaran en tres nivells: bàsic, intermedi i avançat.  
El Reial Decret 1629/2006, de 29 de desembre, pel qual es fixen els aspectes bàsics del currículum de les ensenyances d'idiomes de règim especial regulades per la Llei Orgànica 2/2006, determina en la disposició final primera que el reial decret té caràcter bàsic, a excepció de la seua disposició addicional segona.  
El Decret 155/2007, de 21 de setembre, del Consell, regula les ensenyances d'idiomes de règim especial en la Comunitat Valenciana i establix el currículum del nivell bàsic i del nivell intermedi (DOCV núm. 5605, de 24.09.2007), dedicant el capítol IV específicament al nivell avançat. El currículum del nivell avançat dels idiomes que s'impartisquen en les escoles oficials d'idiomes de la Comunitat Valenciana ha sigut regulat a través del Decret 119/2008, de 5 de setembre, del Consell (DOCV de 17.09.2008).  
En desplegament del mencionat Decret 155/2007, l'Orde de 31 de gener de 2008, de la Conselleria d'Educació, regula l'avaluació i promoció de les ensenyances d'idiomes de règim especial en la Comunitat Valenciana (DOCV núm. 5706, de 19.02.2008); al seu torn, l'Orde de 10 de març de 2008, de la Conselleria d'Educació, regula la prova de certificació de les ensenyances d'idiomes de règim especial en la Comunitat Valenciana (DOCV núm. 5728, de 26.03.2008).  
Per tot això, en virtut de les competències que m'atribuïx el Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, així com l'Orde de 29 de febrer de 2008, de la Conselleria d'Educació, de Desplegament del Reglament Orgànic i Funcional del dit departament, resolc:  
  
  
Primer. Condicions d'accés i preinscripció  
1. Conforme a l'article 59.2 de la Llei Orgànica 2/2006, de 3 de maig, d'Educació, per a accedir a les ensenyances d'idiomes serà requisit imprescindible tindre 16 anys complits l'any natural en què comencen els estudis. Podran accedir, així mateix, els majors de 14 anys per a seguir les ensenyances d'un idioma diferent del de la primera llengua estrangera cursada en l'Educació Secundària Obligatòria.  
2. El títol de Batxiller habilitarà per a accedir directament a les ensenyances d'idiomes de nivell intermedi de la primera llengua estrangera cursada en el Batxillerat; així mateix, podrà accedir al nivell intermedi de valencià l'alumnat que, a l'haver superat en els seus estudis de Batxillerat la matèria comuna «Valencià: llengua i literatura I» (1r) i «Valencià: llengua i literatura II» (2n), dispose del títol de Batxiller.   
  
3. El certificat del nivell bàsic de l'idioma corresponent, obtingut després de la superació de la prova homologada regulada per l'Orde de 23 de desembre 2009, de la Conselleria d'Educació (DOCV 14.01.2010), habilitarà per a accedir directament al primer curs de nivell intermedi del dit idioma.  
4. Requerirà preinscripció:  
4.1. L'alumnat de nou ingrés, entre el qual es troba al qual fa referència els punts 2 i 3 del present apartat.  
4.2. L'alumnat que, sense estar matriculat el curs acadèmic anterior en les escoles oficials d'idiomes, ha superat la prova de certificació per a l'obtenció del certificat de nivell bàsic, del certificat del nivell intermedi o del certificat del nivell avançat de l'idioma corresponent.  
  
4.3. L'alumnat que va renunciar a la seua matrícula fins a la finalització del mes de gener sense presentar cap justificació, tal com disposa l'article 9.1 de l'Orde de 31 de gener de 2008, de la Conselleria d'Educació, per la qual es regula l'avaluació i promoció de les ensenyances d'idiomes de règim especial en la Comunitat Valenciana.  
4.4. L'alumnat que, a l'haver cursat anglés en el programa That's English!, en el curs 2010-2011, desitge incorporar-se a la modalitat presencial.  
4.5. L'alumnat que desitge iniciar els seus estudis en un nou idioma, a excepció del que estiga en possessió del certificat de nivell avançat o el certificat de cicle superior de qualsevol idioma.  
4.6. L'alumnat que, sense estar matriculat el curs acadèmic anterior, desitge continuar els seus estudis en un determinat idioma.   
4.7. L'alumnat que desitge realitzar la prova de nivell, segons allò que s'ha indicat en l'apartat quint de la present resolució.  
5. No requerirà preinscripció l'alumnat que s'especifica en l'apartat segon, punts 1.1 i 1.2 de la present resolució.  
6. Per a preinscriure's, segons el calendari que es contempla en el punt 9 d'este apartat, l'alumnat presentarà una sol·licitud seguint el procediment establit per cada escola oficial d'idiomes, bé en l'escola oficial d'idiomes en què desitge cursar els seus estudis o bé a través de la via telemàtica en aquelles escoles oficials d'idiomes que tinguen habilitat el dit sistema. Es presentarà una sol·licitud per idioma. Quedaran anul·lades les sol·licituds de preinscripció d'un mateix idioma en qualsevol dels casos següents:  
a) Sol·licituds per a ambdós torns: matí i vesprada-nit.  
b) Sol·licituds per a la seu central d'una escola oficial d'idiomes i per a un o més dels seus aularis.  
c) Sol·licituds per a un curs i per a la prova de nivell simultàniament d'un mateix idioma.  
7. L'alumnat que reunisca els requisits d'accés que es contemplen en els articles 9, 13 i 17 del Decret 155/2007, de 21 de setembre, del Consell, podrà preinscriure's en un dels següents cursos o proves de nivell:  
7.1. Primer curs del nivell bàsic.  
7.2. Segon curs del nivell bàsic.  
7.3. Primer curs del nivell intermedi.  
7.4. Segon curs del nivell intermedi.  
7.5. Primer curs del nivell avançat.  
7.6. Segon curs del nivell avançat.  
7.7. Prova de nivell del nivell bàsic.  
7.8. Prova de nivell del nivell intermedi.  
7.9. Prova de nivell del nivell avançat.  
8. En els aularis actuals de les escoles oficials d'idiomes només es podrà preinscriure l'alumnat dels nivells i idiomes autoritzats en estos. En els esmentats aularis, es podrà autoritzar impartir el nivell intermedi, només si hi ha un nombre mínim de 15 alumnes per curs per a constituir grup. Excepcionalment, es podrà autoritzar el nivell avançat en aquells aularis que la conselleria competent en matèria d'educació determine.   
  
9. La fase de preinscripció s'iniciarà a partir del dia 21 de juny. Cada escola oficial d'idiomes obrirà un termini no inferior a 10 dies hàbils compresos entre l'obertura de la dita fase i el dia 30 de setembre.  
  
  
Segon. Procés de matriculació  
1. L'orde de matriculació serà el següent:   
1.1. Al llarg del mes de juny i juliol, segons el calendari que determine cada escola oficial d'idiomes, es matricularà l'alumnat que no requerix preinscripció:  
1.1.1. L'alumnat matriculat en el curs 2010-2011 en les ensenyances de 1r del nivell bàsic, 1r del nivell intermedi o 1r del nivell avançat que promociona a 2n curs de cada un d'estos nivells (convocatòria de juny).  
1.1.2. L'alumnat matriculat en el curs 2010-2011 en les ensenyances dels cursos finals de nivell que ha realitzat la prova de certificació corresponent de nivell bàsic, de nivell intermedi o de nivell avançat, tant si l'ha superat com si no. Els que l'hagen superada es podran matricular, respectivament, en el 1r curs del nivell intermedi, el 1r curs del nivell avançat o el 1r del nivell bàsic d'un nou idioma. Els que no l'hagen superada podran repetir curs sempre que no hagen esgotat el nombre de convocatòries, o si una vegada finalitzat el termini de matriculació queden vacants disponibles.  
1.1.3. L'alumnat que, matriculat en el curs 2010-2011 en primer o segon curs del nivell bàsic, haja superat la prova homologada en el seu respectiu centre d'educació secundària o formació professional. Es matricularà en el primer curs de nivell intermedi.  
1.1.4. L'alumnat matriculat en el curs 2010-2011 en les ensenyances de l'escola oficial d'idiomes, que per a realitzar la prova de certificació va renunciar a la seua matrícula oficial. L'alumnat que haja superat esta prova, es matricularà en el 1r curs del nivell següent si n'hi ha i, el que no l'haja superada, tornarà al mateix curs a què va renunciar.   
  
1.1.5. L'alumnat matriculat, en el curs 2010-2011, en les ensenyances de l'escola oficial d'idiomes en els cursos finals de cada nivell que, sense haver renunciat ni perdut l'escolaritat, no es va inscriure en les corresponents proves de certificació de nivell bàsic, de nivell intermedi o de nivell avançat.   
1.1.6. L'alumnat matriculat en el curs 2010-2011 en les ensenyances del programa That's English! que haja superat el mòdul 5 i la prova de certificació de nivell bàsic d'anglés, es matricularà de 1r de nivell intermedi, en la mateixa escola.   
1.1.7. L'alumnat matriculat en el curs 2010-2011 en les ensenyances del programa That's English! que haja superat el mòdul 9 i la prova de certificació de nivell intermedi d'anglés, es matricularà en 1r de nivell avançat, en la mateixa escola.  
1.2. Al mes de setembre, segons el calendari i el procediment que determine cada escola oficial d'idiomes, es matricularà el següent alumnat que tampoc requerix preinscripció:  
1.2.1. Després dels exàmens extraordinaris de setembre, l'alumnat matriculat en el curs 2010-2011 en les ensenyances de 1r de nivell bàsic, 1r de nivell intermedi i 1r de nivell avançat, es matricularà en el curs a què accedix o en el curs que repetix, com a resultat de les dites proves.  
  
1.2.2. L'alumnat matriculat en el curs 2010-2011 en les ensenyances de l'escola oficial d'idiomes en què li va ser acceptada la renúncia a la matrícula oficial per causa degudament justificada, tal com establix l'article 9.2 de l'Orde de 31 de gener de 2008.   
1.2.3. L'alumnat matriculat l'any 2010-2011 en les ensenyances d'una altra escola oficial d'idiomes que sol·licite el trasllat d'expedient.   
1.2.4. L'alumnat que a l'obtindre el certificat de nivell avançat o el que estiga en possessió del certificat de cicle superior en un dels idiomes impartits en l'escola oficial d'idiomes, desitja iniciar estudis en un altre idioma diferent.   
1.3. Finalment, es matricularà l'alumnat amb preinscripció.  
Es matricularà l'alumnat amb preinscripció segons l'orde resultant del sorteig corresponent, en els idiomes i nivells que així procedisca, inclòs l'alumnat que acredite haver superat la prova homologada per a l'obtenció del certificat de nivell bàsic, realitzada en els centres d'educació secundària i formació professional, i que no va estar matriculat el curs anterior en una escola oficial d'idiomes.  
1.4. Per últim, una vegada determinades les vacants existents, es procedirà a la seua adjudicació fins a l'esgotament de les places escolars disponibles. Durant este període d'adjudicació de vacants es podran matricular els que van perdre l'escolaritat, els que van esgotar les seues convocatòries presencials i els que desitgen actualitzar els seus coneixements d'un curs ja superat, sense efectes acadèmics.  
2. La documentació que cal presentar serà la següent:  
2.1. Imprés de sol·licitud.   
2.2. En el cas de sol·licitants majors de 14 anys que desitgen seguir les ensenyances d'un idioma diferent del primer idioma cursat en l'educació secundària obligatòria presentarà el certificat del centre docent on cursa actualment els seus estudis en què s'acredite el curs que realitza i l'idioma o idiomes que estudia.  
2.3. En el cas de sol·licitants que disposen del títol de Batxiller i desitgen accedir directament als estudis d'idiomes de primer curs del nivell intermedi de la primera llengua estrangera cursada en el Batxillerat, presentarà una certificació acadèmica en què conste la primera llengua estrangera cursada en el Batxillerat i que disposa o està en tràmit de l'obtenció del títol de Batxiller.  
2.4. En el cas de sol·licitants que disposen del títol de Batxiller i desitgen accedir directament als estudis d'idiomes de primer curs del nivell intermedi de valencià, presentarà una certificació acadèmica en què conste la superació en els seus estudis de Batxillerat de la matèria comuna «Valencià: llengua i literatura I» (1r) i «Valencià: llengua i literatura II» (2n).   
2.5. En el cas de famílies nombroses, presentarà una fotocòpia del llibre de família actualitzat.  
2.6. En el cas de sol·licitants que hagen superat la prova homologada per a l'obtenció del certificat del nivell bàsic realitzada en els centres d'educació secundària i formació professional, presentarà la certificació acadèmica en què conste la superació de la mencionada prova.  
  
2.7. En el cas d'alumnat que presente algun tipus de discapacitat, presentarà un certificat oficial acreditatiu expedit per l'administració competent i farà la sol·licitud expressa del tipus d'adaptacions que necessita per a poder cursar les ensenyances objecte d'esta resolució en condicions d'igualtat.  
3. Alumnes de nacionalitat no espanyola  
3.1. Els ciutadans de nacionalitat no espanyola podran matricular-se en qualsevol idioma quan complisquen els requisits següents:  
3.1.1. Tindre 16 anys complits l'any en què comencen els estudis o bé ser major de 14 anys, per a seguir les ensenyances d'un idioma diferent del cursat en l'educació secundària obligatòria.  
3.1.2. Que l'idioma en què es pretén matricular siga diferent de l'idioma o idiomes oficial(s) del seu país (països) d'origen.  
3.1.3. Que l'idioma en què pretén matricular-se no haja sigut una llengua vehicular en la seua escolarització obligatòria.   
3.2. Podran matricular-se en espanyol per a estrangers:  
3.2.1. Els alumnes i les alumnes el país d'origen dels quals no tinga com a llengua oficial l'espanyol.  
3.2.2. Els alumnes i les alumnes de nacionalitat no espanyola que mai hagen estat escolaritzats a Espanya o en països la llengua oficial dels quals no siga l'espanyol.   
4. La matriculació en les ensenyances d'idiomes de règim especial que s'oferixen en les escoles oficials d'idiomes no pressuposa la matrícula per a la realització de la prova de certificació. Esta última haurà de realitzar-se en els termes que disposa l'article 3 de l'Orde de 10 de març de 2008, de la Conselleria d'Educació, per la qual es regula la prova de certificació de les ensenyances d'idiomes de règim especial en la Comunitat Valenciana (DOCV núm. 5728, de 26.03.2008).  
  
5. Conforme a l'article 3, apartat 5, de l'Orde de 31 de gener 2008, per la qual es regula l'avaluació i promoció de les ensenyances de règim especial en la Comunitat Valenciana, el currículum es podrà organitzar en mòduls diferenciats de competència oral i competència escrita. L'alumnat que es matricule en cursos autoritzats que s'organitzen per competències, amb caràcter quadrimestral o anual, podrà obtindre una acreditació acadèmica de les competències superades que formarà part del seu expedient acadèmic i que en cap cas l'eximix de superar les quatre destreses que consten en les proves de certificació del nivell corresponent.   
  
Tercer. Renúncia a la matrícula  
1. De conformitat amb el que disposa l'article 9.1 de l'Orde de 31 de gener de 2008, per la qual es regula l'avaluació i promoció de les ensenyances d'idiomes de règim especial en la Comunitat Valenciana, l'alumnat podrà sol·licitar al centre la renúncia de matrícula sense necessitat de presentar cap justificació fins a la finalització del mes de novembre, per a cursos quadrimestrals, i fins a la finalització del mes de gener per a cursos ordinaris. La mencionada renúncia constarà en l'expedient acadèmic de l'alumne o l'alumna per mitjà de l'oportuna diligència. La dita renúncia no computarà als efectes de permanència en el curs o nivell corresponent. Quan el dit alumnat desitge continuar els seus estudis en les escoles oficials d'idiomes haurà de sotmetre's novament al procés d'admissió.  
2. Tal com establix l'article 9.2 de la mencionada Orde de 31 de gener de 2008, l'alumnat podrà renunciar per causa degudament justificada a la matrícula oficial. El consell escolar serà l'òrgan competent per a regular la dita sol·licitud, el model d'esta, els motius i la documentació que ha d'aportar l'alumne. En cas de ser autoritzada, no es computarà als efectes previstos que limiten el període de permanència màxima en el nivell i haurà de constar, per mitjà de l'oportuna diligència, en el seu expedient acadèmic. L'alumnat podrà reincorporar-se als seus estudis en la mateixa escola oficial d'idiomes en el curs següent a què haja sigut acceptada la renúncia.   
3. De conformitat amb allò que s'ha referit en la disposició addicional quarta de l'Orde de 31 de gener de 2008, de la Conselleria d'Educació, no seran aplicables a l'alumnat del That's English! els aspectes relatius a la renúncia de matrícula.  
Quart. Falta d'assistència i avaluació  
L'alumnat matriculat té l'obligació d'assistir a classe i l'escola oficial d'idiomes ha de controlar la dita assistència. De conformitat amb la disposició addicional primera i amb l'article 33 del Decret 39/2008, de 4 d'abril, del Consell, sobre la convivència en els centres docents no universitaris sostinguts amb fons públics i sobre els drets i deures de l'alumnat, pares, mares, tutors o tutores, professorat i personal d'administració i servicis, el consell escolar del centre serà l'òrgan competent per a l'aprovació del reglament de règim interior dels centres docents públics. Els reglaments de règim interior establiran el nombre màxim de faltes per curs i els procediments extraordinaris d'avaluació per a l'alumnat que supere el dit màxim, tenint en compte que la falta d'assistència a donar-se de manera reiterada pot fer impossible el caràcter continu de l'avaluació. En tot cas, este alumnat, tal com s'indica en el punt 1.4 de l'apartat segon de la present resolució, si desitja matricular-se el curs següent, ho farà en el període de vacants.  
  
  
Quint. Prova de nivell  
1. L'alumnat que reunisca els requisits d'accés que es contemplen en els articles 9, 13 i 17 del Decret 155/2007, de 21 de setembre, del Consell, podrà preinscriure's en una de les següents proves de nivell:  
  
-Prova de nivell de nivell bàsic.  
-Prova de nivell de nivell intermedi.  
-Prova de nivell de nivell avançat.  
2. L'alumnat que acredite un domini de les competències suficient d'un determinat idioma, podrà incorporar-se al segon curs dels nivells bàsic, intermedi i avançat a través de la superació d'una prova de nivell.   
3. La prova de nivell serà elaborada i administrada pels departaments didàctics per a facilitar la seua uniformitat i serà convocada i desenrotllada amb anterioritat a l'inici de les classes, per part de cada una de les escoles oficials d'idiomes.   
4. L'alumnat haurà de ser avaluat en la prova de nivell prenent com a referència les programacions aprovades per als diferents cursos, elaborades a partir dels objectius, les competències i els criteris d'avaluació, establits per als nivells bàsic, intermedi i avançat en els currículums dels idiomes respectius. Els centres hauran de fer públics, junt amb les altres instruccions de la convocatòria, el tipus de prova i els criteris d'avaluació d'esta.  
5. Els departaments didàctics, en funció del resultat de cada alumne o alumna en la prova de nivell bàsic, de nivell intermedi i de nivell avançat, assignaran a cada un d'ells el curs apropiat en el qual es poden matricular.  
6. El fet de presentar-se a la prova de nivell bàsic, de nivell intermedi o de nivell avançat no garantix un lloc escolar al sol·licitant.  
7. El resultat de la prova de nivell, en el cas que l'alumne o l'alumna no arribe a matricular-se, és vàlid únicament en el curs acadèmic en què s'ha realitzat per a qualsevol de les escoles oficials d'idiomes de la Comunitat Valenciana.  
8. Cada alumne només podrà realitzar una prova de nivell per idioma i curs acadèmic.  
9. En el cas que hi haja places vacants, els departaments didàctics podran organitzar proves de nivell per a la incorporació del nou alumnat.  
  
Sext. Activitats formatives complementàries  
1. De conformitat amb l'article 4.4 del Decret 155/2007, de 21 de setembre, del Consell, pel qual es regulen les ensenyances d'idiomes de règim especial en la Comunitat Valenciana i establix el currículum del nivell bàsic i del nivell intermedi, la conselleria competent en matèria d'educació podrà autoritzar en les escoles oficials d'idiomes la impartició de cursos monogràfics per als nivells que es determinen, cursos de formació i actualització del professorat, així com altres ofertes formatives complementàries que responguen a una demanda social.   
  
2. La direcció de l'escola oficial d'idiomes corresponent podrà sol·licitar, a través de la direcció territorial competent en matèria d'educació, la realització d'activitats formatives a què fa referència el punt anterior, vinculades a tots els idiomes. Les sol·licituds es presentaran amb anterioritat a la finalització del mes de juny. Correspondrà a la direcció general competent en matèria d'ordenació acadèmica, abans de l'inici del nou curs acadèmic, l'autorització de les dites activitats.  
  
3. La sol·licitud per a qualsevol d'estos cursos anirà acompanyada d'un informe elaborat pel departament i l'aprovació del consell escolar de manera que es justifique la seua autorització basant-se en els destinataris, requisits d'accés, duració, objectius i criteris d'avaluació; així mateix, s'adjuntarà un informe de la Inspecció Educativa. Esta modalitat formativa, que podrà incloure grups per a la millora de la destresa oral, no implicarà en cap cas un increment de plantilla i s'oferiran únicament aquells llocs que puguen ser assumits per l'horari que li quede disponible al professorat del departament, una vegada completats els grups autoritzats. Estos cursos se sol·licitaran amb anterioritat al 10 de juliol.  
  
4. La matriculació o inscripció de l'alumnat en estes activitats formatives complementàries podrà realitzar-se, una vegada autoritzades, en el període de matriculació o inscripció que determine cada escola oficial d'idiomes o l'òrgan competent que les convoque.  
5. L'alumne que haja assistit regularment i participat en les activitats o avaluacions programades, rebrà una acreditació en la forma que la conselleria competent en matèria d'educació determine, expedit pel centre, en què constarà la denominació del curs, el nivell, el nombre d'hores i la data de l'autorització de la direcció competent.   
  
L'administració amb competències en matèria educativa podrà determinar la validesa de la dita oferta formativa en els processos selectius que s'establisquen.  
6. Esta oferta formativa formarà part de l'expedient de l'alumne, de conformitat amb l'article 11 de l'Orde de 31 de gener de 2008. La qualificació d'esta s'expressarà en els termes d'apte o no apte.   
  
7. En cada curs acadèmic, un mateix professor o professora només podrà impartir un curs d'esta modalitat formativa, excepte en els casos autoritzats per la conselleria competent en matèria d'educació.   
  
8. La duració de cada curs es correspondrà amb el període lectiu del curs ordinari, amb una duració de 60 o de 120 hores lectives, de les quals es podrà autoritzar fins a un màxim del 25% del període total, com a hores no presencials.  
9. La conselleria amb competències en matèria d'educació podrà autoritzar grups específics en les escoles oficials d'idiomes per a l'alumnat que desitge estudiar un idioma estranger i pertanga al cos de mestres, de professors o catedràtics d'ensenyança secundària o de professors tècnics de formació professional; també per als mestres i professors de centres privats degudament autoritzats. En ambdós casos, hauran d'exercir la seua labor docent en centres públics o privats de la Comunitat Valenciana.  
  
Sèptim. Matriculació del personal del centre  
1. El personal docent i no docent que desitge iniciar o continuar estudis d'idiomes de règim especial haurà de matricular-se i examinar-se en un centre diferent d'aquell en què presta els seus servicis, independentment de que puga rebre docència en el seu mateix centre i sempre que els cursos es desenrotllen en un horari acadèmic que no interferisca en el seu horari laboral.  
2. El professorat i tot el personal relacionat directament amb algun dels processos de les proves de certificació, entre altres, elaboració, impressió i pilotatge, no podrà presentar-se a les proves de certificació en el curs acadèmic de la seua participació i estarà subjecte a la confidencialitat que s'establisca.  
  
Octau. Difusió de la informació  
Les escoles oficials d'idiomes informaran l'alumnat sobre el contingut de la present resolució.   
De conformitat amb el que disposen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la Jurisdicció Contenciosa Administrativa, el present acte, que esgota la via administrativa, podrà ser recorregut potestativament, en reposició o bé cabrà plantejar directament un recurs contenciós administratiu en els terminis i davant de l'òrgan que s'indica a continuació:  
a) El recurs de reposició ha d'interposar-se davant del conseller d'Educació, en el termini d'un mes a comptar de la data següent al de la seua publicació.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.  
  
València, 17 de juny de 2011.- El director general d'Ordenació i Centres Docents: Rafael Carbonell Peris